Man tries suicide when his 4 girlfriends reach his home together in Bengal | ବିଷ ପିଇବା ପରେ ଯୁବକର ଅବସ୍ଥା ବିଗିଡ଼ିବାରୁ ପଡୋଶୀମାନେ ତାକୁ ଡାକ୍ତରଖାନାକୁ ନେଇଥିଲେ । ତା' ପରିବାର ଲୋକେ ଚେଷ୍ଟା କରିବାରେ ଲାଗିଛନ୍ତି ଯେ ତା'ର ଚାରି ଜଣ ଗର୍ଲଫ୍ରେଣ୍ଡ ଯେମିତି ତା' ବିରୁଦ୍ଧରେ ଥାନାରେ ଅଭିଯୋଗ ନ କରନ୍ତି ।
ହସପିଟାଲରେ ଯୁବକର ସ୍ଥିତିରେ ସୁଧାର ଆସିଛି । (ପ୍ରତୀକାତ୍ମକ ଛବି)
Share this:
News18 Odia Digital:
ଜଳପାଇଗୁଡ଼ିଃ ଅନେକ ଯୁବକ ଜଣେ ଯୁବତୀଙ୍କୁ ପ୍ରେମ କରି ସେଥିରେ ସବୁ ବେଳେ ସମ୍ପୂର୍ଣ୍ଣ ସଫଳ ହୋଇପାରୁ ନ ଥିବା ବେଳେ ପଶ୍ଚିମ ବଙ୍ଗରେ ଜଣେ ଯୁବକ ଏକା ସାଙ୍ଗରେ ଚାରି ଚାରି ଜଣ ଯୁବତୀଙ୍କ ସହ ପ୍ରେମ ସମ୍ପର୍କ ରଖିଥିଲା । ସେମାନଙ୍କ ସହ ଅଲଗା ଅଲଗା ସମୟରେ କଥାବର୍ତ୍ତା କରି ଓ ସମୟ ବିତାଇ ସେ ବେଶ୍ ଖୁସିରେ ଥିଲା । ହେଲେ ତା'ର ସେହି ଖୁସି ବେଶୀ ଦିନ ଚାଲିପାରିଲା ନାହିଁ । ଶେଷରେ ସେ ବିଷ ଖାଇ ଆତ୍ମହତ୍ୟା କରିବାକୁ ଉଦ୍ୟମ କଲା ।
କୁଚ ବେହାରର ଏକ ଡାକ୍ତରଖାନାରେ ଭର୍ତ୍ତି ହୋଇଥିବା ସେହି ଯୁବକର ଅବସ୍ଥା ଏବେ ବିପଦ ବାହାରେ ଅଛି ବୋଲି ଡାକ୍ତରମାନେ କହିଛନ୍ତି । ଶୁଭମୟ କର ନାମକ ଏହି ଯୁବକର ଅବସ୍ଥା ସୁଧୁରୁଛି । ଚାରି ଚାରି ଜଣ ଯୁବତୀଙ୍କ ସହ ତା' ପ୍ରେମ ସମ୍ପର୍କ ହଠାତ୍ ସାମନାକୁ ଆସିଯିବା ପରେ କ'ଣ କରିବ କିଛି ଠିକ୍ କରି ନ ପାରି ଟେନସନ ଯୋଗୁଁ ସେ ନିଜ ଘରେ ବିଷ ପିଇ ଆତ୍ମହତ୍ୟା କରିବାକୁ ଚେଷ୍ଟା କରିଥିଲା । ତା' ପରେ ତାକୁ ଡାକ୍ତରଖାନାରେ ଭର୍ତ୍ତି କରାଯାଇଥିଲା । ଏହି ଖବର ଏବେ ସାରା ପଶ୍ଚିମ ବଙ୍ଗରେ ଚର୍ଚ୍ଚାର ବିଷୟ ହୋଇଛି ।
ଅସଲରେ ଶୁଭାମୟ କରର ଘରକୁ ତା'ର ଚାରି ଜଣ ଯାକ ପ୍ରେମିକା ଏକା ସାଙ୍ଗରେ ଆସି ପହଞ୍ଚିଥିଲେ । ଏକ ଔଷଧ ଦୋକାନରେ କାମ କରୁଥିବା ଶୁଭମୟ ଦୀପାବଳୀ ଛୁଟି ସରିଯିବା ପରେ ଦୋକାନକୁ ଯିବାକୁ ପ୍ରସ୍ତୁତ ହୋଉଥିବା ବେଳେ ତା'ର ଚାରି ଜଣ ଯାକ ପ୍ରେମିକା ଅଚନକ ତା' ଘରେ ଆସି ପହଞ୍ଚିଥିଲେ । ସେମାନେ ପୂର୍ବରୁ ତା' ଘରକୁ କେବେ ଆସି ନ ଥିଲେ । ସେମାନେ ତା' ଘର କେଉଁଠି ତାହା ଜାଣିଥିବା ବି ସେ ଜାଣି ନ ଥିଲା ।
କିନ୍ତୁ ଚାରି ଜଣ ଯାକ ଯୁବତୀଙ୍କୁ ଯେ ଶୁଭମୟ ଠକୁଛି ତାହା ସେମାନେ ଜଣେ ପରେ ଜଣେ ଜାଣିପାରିଥିଲେ । ସେମାନେ ସ୍ଥିର କରିଥିଲେ ଯେ ଏକା ସାଙ୍ଗରେ ଆସି ତା' ଘରେ ପହଞ୍ଚିବେ । ଯେତେବେଳେ ଚାରି ଜଣ ଯାକ ଶୁଭମୟର ଘରେ ଆସି ସାଙ୍ଗରେ ପହଞ୍ଚିଲେ ସେମାନଙ୍କୁ ଦେଖି ତା' ହୋଶ ଉଡ଼ିଗଲା । ଚାରି ଜଣ ଯାକ ପ୍ରେମିକା ଶୁଭମୟର ଘର ଲୋକଙ୍କ ସାମନାରେ ଅଭିଯଓଗ କଲେ ଯେ ସେ ସେମାନଙ୍କୁ ପ୍ରତାରଣା କରିଚାଲିଛି । ତା' ପରେ ଏହି ସ୍ଥିତିରେ କ'ଣ କରିବ ବିଚାର କରି ନ ପାରି ଶୁଭମୟ ନିଜ ବେଡରୁମ୍ ଭିତରକୁ ଯାଇଥିଲା ଓ ବିଷ ପିଇ ଆତ୍ମହତ୍ୟା କରିବାକୁ ଚେଷ୍ଟା କରିଥିଲା ।
ଏହି ଘଟଣା କୁଚ ବେହାର ଜିଲ୍ଲାର ମାଥାବାଙ୍ଗାର୍ ଜୋରପାଟକି ଗ୍ରାମରେ ଘଟିଛି । ଚାରି ଜଣ ଯାକ ଗର୍ଲଫ୍ରେଣ୍ଡ୍ ଏକାଠି ଶୁଭମୟର ଘରେ ପହଞ୍ଚିବା ପରେ ସମସ୍ତଙ୍କ ମଧ୍ୟରେ ତୀବ୍ର ଯୁକ୍ତିତର୍କ ହୋଇଥିଲା । ଆଖ ପାଖର ଅନେକ ଲୋକ ଏ ଖବର ପାଇ ସେଠି ରୁଣ୍ଡ ହୋଇଥିଲେ । ସମସ୍ତେ ଜାଣିବାକୁ ପାଇଥିଲେ ଯେ ଶୁଭମୟର ଚାରି ଚାରି ଜଣ ପ୍ରେମିକା ଏକା ସାଙ୍ଗରେ ଆସି ତା' ଘରେ ପହଞ୍ଚିଛନ୍ତି । ଏଥିରେ ବ୍ୟସ୍ତ-ବିବ୍ରତ ହୋଇ ଶୁଭମୟ ବିଷ ଖାଇଦେଇଥିଲା ।
ବିଷ ପିଇବା ପରେ ଶୁଭମୟର ଅବସ୍ଥା ବିଗିଡ଼ିବାରୁ ପଡୋଶୀମାନେ ତାକୁ ପ୍ରଥମେ ମାଥାବାଙ୍ଗା ଡାକ୍ତରଖାନାକୁ ନେଇଥିଲେ । ପରେ ସେଠାରୁ ତାକୁ କୁଚ ବେହାର ଜିଲ୍ଲା ଡାକ୍ତରଖାନାକୁ ସ୍ଥାନାନ୍ତର କରାଯାଇଥିଲା । ସେଠାରେ ଏବେ ତା' ସ୍ୱାସ୍ଥ୍ୟ ଅବସ୍ଥା ଭଲ ଅଛି ବୋଲି କହିଛନ୍ତି ଡାକ୍ତରମାନେ ।
ଶୁଭମୟର ପରିବାର ଲୋକେ ଚେଷ୍ଟା କରିବାରେ ଲାଗିଛନ୍ତି ଯେ ତା'ର ଚାରି ଜଣ ଗର୍ଲଫ୍ରେଣ୍ଡଙ୍କ ଭିତରୁ କେହି ଯେମିତି ତା' ବିରୁଦ୍ଧରେ ପୋଲିସ ଥାନାରେ କୌଣସି ଅଭିଯୋଗ ନ କରନ୍ତି । ଏହି ଘଟଣା ସମସ୍ତଙ୍କୁ ଆଶ୍ଚର୍ଯ୍ୟ କରିଛି । ଶୁଭମୟ ସୁସ୍ଥ ହୋଇ ଡାକ୍ତରଖାନାରୁ ଫେରିବା ପରେ ତା' ଲମ୍ବା-ଚୌଡ଼ା ପ୍ରେମ କାହାଣୀ କେଉଁ ଦିଗକୁ ଯିବ ତା' ଉପରେ ସମସ୍ତଙ୍କ ନଜର ରହିବ ।
ନ୍ୟୁଜ୍ ୧୮ ଓଡ଼ିଆରେ ବ୍ରେକିଙ୍ଗ୍ ନ୍ୟୁଜ୍ ପଢ଼ିବାରେ ପ୍ରଥମ ହୁଅନ୍ତୁ| ଆଜିର ସର୍ବଶେଷ ଖବର, ଲାଇଭ୍ ନ୍ୟୁଜ୍ ଅପଡେଟ୍, ନ୍ୟୁଜ୍ ୧୮ ଓଡ଼ିଆ ୱେବସାଇଟରେ ସବୁଠାରୁ ନିର୍ଭରଯୋଗ୍ୟ ଓଡ଼ିଆ ଖବର ପଢ଼ନ୍ତୁ ।
CNN name, logo and all associated elements ® and © 2017 Cable News Network LP, LLLP. A Time Warner Company. All rights reserved. CNN and the CNN logo are registered marks of Cable News Network, LP LLLP, displayed with permission. Use of the CNN name and/or logo on or as part of NEWS18.com does not derogate from the intellectual property rights of Cable News Network in respect of them. © Copyright Network18 Media and Investments Ltd 2016. All rights reserved.
